hotchpotch/miracl-hf-unified huggingface dataset:
Gu Family Book
Gu Family Book (alun perin ) on televisioyhtiö MBC:n esittämä eteläkorealainen TV-sarja. Sen päärooleissa ovat Lee Seung-gi, Bae Suzy ja Choi Jin-hyuk.
Vladimir Fjodorovitš Deutrich
Vladimir Fjodorovitš Deutrich (, 29. heinäkuuta 1850 – 1919 / 1920) oli venäläinen juristi, todellinen salaneuvos ja Venäjän valtakunnanneuvoston jäsen, joka toimi vuodesta 1902 lähtien Suomen kenraalikuvernöörin apulaisena. Hän oli myös vuonna 1907 perustetun Suomen asiain neuvottelukunnan jäsen. Heinäkuussa 1905 Deutrich joutui murhayrityksen kohteeksi Helsingin Senaatintorilla.
Aatelisperheeseen syntynyt Deutrich opiskeli lakia Pietarin valtionyliopistossa ja toimi valmistumisensa jälkeen vuodesta 1876 lähtien eri puolilla Venäjää lähinnä syyttäjän tehtävissä. Venäjän lahjakkaimpien lakimiesten joukkoon lukeunut Deutrich työskenteli muun muassa valtionsyyttäjänvirastossa ja Pietarin alueoikeudessa sekä eri viroissa Voronežin kuvernementissa, Vitsebskin alueella, Vologdan kuvernementissä, Ufan alueella ja viimeisenä Turkestanissa ennen siirtoaan Suomen suuriruhtinaskuntaan ensimmäisen sortokauden aikana vuonna 1902.
Suomessa Deutrich nimitettiin kenraalikuvernööri Nikolai Bobrikovin apulaiseksi ja hän sai samalla salaneuvoksen arvonimen. Hän toimi myös useiden muiden elinten, kuten Bobrikovin vuonna 1899 perustaman neuvottelevan sensuurikomitean ylimpänä viranomaisena toteuttaen samalla venäläistämispolitiikkaa. Venäjän valtakunnanneuvoston jäseneksi Deutrich nimitettiin syyskuussa 1905 ja lokakuussa 1907 hänet valittiin Venäjän pääministerin Pjotr Stolypinin aloitteesta perustettuun Suomen asiain neuvottelukuntaan. Hän kuului myös suomalais-venäläiseen sekakomiteaan, joka valmisteli vuoden 1910 lain yleisvaltakunnallisesta lainsäädännöstä. Deutrich sai 1914 todellisen salaneuvoksen arvonimen. Hänet valittiin tammikuussa 1917 valtakunnanneuvoston varapuhemieheksi.
Vuonna 1917 Deutrich pidätettiin Pietarissa helmikuun vallankumouksen aikana ja hän katosi myöhemmin samana vuonna lokakuun vallankumoksen yhteydessä. Deutrich kuoli ilmeisesti vuosien 1919–1920 aikana.
V. F. Deutrich yritettiin murhata Helsingissä Senaatintorilla 19. heinäkuuta 1905. Hän oli poistumassa yksin Senaatintalosta kolmen jälkeen iltapäivällä, kun Aleksanterinkadun kulmassa seisoskellut mies heitti häntä kohti pommin, joka räjähtäessään aiheutti Deutrichille vain lieviä palovammoja käsiin ja jalkoihin. Räjähdys oli kuitenkin niin voimakas, että se rikkoi kymmenittäin ikkunoita Senaatintoria ympäröivistä rakennuksista. Pommin heittäjä pakeni nopeasti kohti Kauppatoria, jossa hän onnistui karistamaan kannoiltaan seuraamaan lähteneet venäläiset kadetit.
Murhayrityksen tekijäksi paljastui myöhemmin aktivisteihin kuulunut toimittaja Artturi Salovaara. Attentaatin olivat suunnitelleet Suomen aktiivinen vastustuspuolue sekä Helsingin työläisaktivistien taisteluosasto. Helsingin yliopiston kemian laitoksen tiloissa tehdyn pommin valmisti ylioppilas F. W. Klingstedt, joka oli saanut siihen käytettäviä aineita sekä rakennusohjeita Sveitsissä asuneilta venäläisiltä vallankumouksellisilta. Murhayrityksen epäonnistuttua Salovaara joutui pakenemaan Pohjois-Amerikkaan.
President (1650)
President oli Englannin tasavallan laivaston vuonna 1650 vesillelaskettu 44-tykkinen neljännen luokan linjalaiva.
Alus tilattiin huhtikuussa 1649 Deptforsdin telakalta, jossa rakennustöistä vastasi Peter Pett vanhempi. Se laskettiin vesille 9. huhtikuuta 1650. Aluksen valmistuskustannukset olivat 3 378 puntaa ja 15 shillinkiä.
Alus otettiin palvelukseen vuonna 1650 länsirannikon suojaksi päällikkönään Anthony Young, joka oli tehtävässä vuoteen 1652 saakka. Ensimmäisessä Englannin-Hollannin sodassa alus osallistui 19. toukokuuta 1652 Doverin taisteluun.
Kuningasvallan palautuksen yhteydessä alus nimettiin vuonna 1660 HMS "Bonaventureksi". Aluksen runkoa laajennettiin vuonna 1663, ja vuonna 1677 aluksen tykkien lukumäärä nostettiin 48:aan. Alus rakennettiin uudelleen vuonna 1683, ja se laskettiin vesille 40-tykkisenä neljännen luokan linjalaivana. Alus rakennettiin toisen kerran uudelleen vuonna 1699 Woolwichin telakalla, ja se laskettiin vesille 46-54 tykkisenä neljännen luokan linjalaivana. Kolmas uudelleen rakentaminen toteutettiin osana vuoden 1706 hankintoja (), ja se laskettiin vesille 19. syyskuuta 1711 Chathamin telakalta 50-tykkisenä fregattina.
Alus nimettiin 1715 HMS "Argylliksi". Se määrättiin 27. tammikuuta 1720 purettavaksi Woolwichissa ennen neljättä uudelleen rakentamista. Alus laskettiin vesille 5. heinäkuuta 1722 osana vuoden 1719 hankintoja (). Alus palveli kotivesillä ja Atlantilla osallistuen muun muassa Itävallan perimyssotaan. Alus valtasi vuonna 1714 espanjalaisia rannikkoaluksia ja vapautti kahden muun sotalaivan avustamana viisi vallattua brittiläistä alusta Luoteis-Espanjan rannikolta.
Alus saapui vuonna 1745 Britteinsaarille saattuetta suojaten, ja se poistettiin palveluksesta vuonna 1746. Sotatoimien päättyessä vuonna 1748 alus hinattiin Harwichiin, jossa se upotettiin aallonmurtajaksi.
Säkkijärven Sanomat
Säkkijärven Sanomat oli Säkkijärvellä vuosina 1898–1905 ilmestynyt paikallislehti.
"Säkkijärven Sanomat" oli "Tyrvään Sanomien" ja "Hämeenkyrön Lehden" jälkeen Suomen kolmas maaseudun paikallislehti. Kunnalliseksi valistajaksi ja ilmoitusvälineeksi tarkoitetun lehdellä oli myös poliittisia tavoitteita. Johtavan hahmonsa Simo Junnolan tavoin se tuki perustuslaillisia ja nuorsuomalaisia. Talousvaikeuksista kärsinyt lehti pyrki laajentamaan levikkialuettaan Virolahdelle, Miehikkälään ja Luumäelle. Se jouduttiin lopettamaan kannattamattomana.
Kerran viikossa ilmestynyt lehti painettiin Viipurissa. Vuonna 1900 sillä oli noin tuhat tilaajaa. Päätoimittajina työskentelivät Matti Heinonen (1898–1899), Simo Junnola (vastaava toimittaja 1900–1905) V. Tuunanen (1902–1904) ja Primus Leppänen (1904–1905).
Vuonna 1936 Säkkijärvellä ilmestyi toinen "Säkkijärven Sanomat" -niminen lehti.
Pascal Dupraz
Pascal Dupraz (s. 19. syyskuuta 1962) on ranskalainen jalkapallovalmentaja ja entinen hyökkääjä.
Dupraz aloitti pelaajauransa FC Sochaux'ssa vuonna 1980. Peliaika jäi vähäiseksi ja ura jatkui jo seuraavana vuonna CS Thononiin. Kaikkiaan Dupraz pelasi useissa eri seuroissa Ranskan alemmilla sarjatasoilla, pisimpään FC Brest Armoriquessa neljä kautta. Dupraz siirtyi FC Gaillardin joukkueeseen vuonna 1991 ja kaksi vuotta myöhemmin hänestä tuli seuran pelaajavalmentaja. Pelaajauransa Dupraz lopetti vuonna 2000 ja jatkoi vielä kolme vuotta Gaillardin päävalmentajana.
Vuosina Dupraz valmensi Croix-de-Savoie 74:ää 2003–2006 ja toimi seuran urheilutoimenjohtajana 2006–2007. Vuonna 2007 Croix-de-Savoie 74 ja Olympique Thonon-Chablais yhdistyivät Olympique Croix-de-Savoie 74:ksi, joka Danonen Franck Riboudin tultua mukaan seuran johtoon vaihtoi nimensä Évian Thonon Gaillardiksi. Dupraz valmensi seuraa vuoteen 2009 saakka, kunnes siirtyi urheilutoimenjohtaksi.
Syyskuussa 2012 Dupraz palasi Évianin päävalmentajaksi Pablo Correan saatua potkut. Duprazin johdolla Évian eteni Coupe de Francen finaaliin ensimmäistä kertaa seuran historiassa. Mestaruus jäi kuitenkin haaveeksi, kun FC Girondins de Bordeaux voitti finaalin maalein 3–2. Duprazin johdolla Évian oli liigassa 16:s ja kaudella 2013/14 kaksi pykälää korkeammalla. Kesäkuussa 2015 Dupraz sai potkut yritettyään edistää poikansa työtehtäviin liittyvien väärinkäytösten vuoksi.
Maaliskuun alussa 2016 Dupraz palasi valmennustehtäviin liigan putoamiskamppailuun juuttuneen Toulousen päävalmentajana. Dupraz teki seuran kanssa kaksivuotisen sopimuksen. Pesti alkoi murheellisesti, kun Dupraz joutui huonovointisuuden vuoksi sairaalaan ennen ensimmäistä otteluaan Olympique de Marseillea vastaan. Toulouse kuitenkin piristyi kauden lopussa ja hävisi Duprazin alaisuudessa vain kolme kymmenestä liigaottelusta ja nousi pisteen erolla Stade de Reimsiin viimeiselle säilyjän paikalle. Kaudella 2016/17 Toulouse pelasi tasapaksun kauden sijoittuen liigan alempaan keskikastiin sijalle 13. Duprazin kolmannella Toulouse-kaudella seura aloitti hyvin ja oli parhaimmillaan jopa sarjassa yhdeksäntenä, mutta kauden vanhetessa Toulouse hyytyi putoamiskamppailuun. Seuran vajottua toiseksi viimeiseksi tammikuussa 2018, sai Dupraz potkut tehtävästään.
Sapphire (1651)
Sapphire oli Englannin tasavallan laivaston vuonna 1651 vesillelaskettu 38-tykkinen neljännen luokan linjalaiva.
Alus tilattiin Deptfordin telakalta, jossa rakennustöistä vastasi Peter Pett. Se laskettiin vesille vuonna 1651.
Ensimmäisessä Englannin–Hollannin sodassa alus osallistui 19. toukokuuta 1652 Doverin taisteluun.
Alus haaksirikkoutui 31. maaliskuuta 1670 ajettuaan karille Sisiliassa paetessaan kapteenin neljäksi algerialaiseksi merirosvoalukseksi olettamaa alusta. Alukset eivät kuitenkaan olleet merirosvoaluksia, ja Pearce sekä hänen ensimmäinen luutnanttinsa Andrew Logan ammuttiin pelkuruudesta 26. elokuuta Deptfordissa.
Terijoki (lehti)
Terijoki oli Terijoella vuosina 1908–1909 ilmestynyt paikallislehti.
Paikkakunnan liikemiesten perustama "Terijoki" siirtyi pian Mikko Uotisen julkaisemaksi ja toimittamaksi. Viipurissa kahdesti viikossa painettu lehti oli poliittisesti sitoutumaton. Se lopetettiin kannattamattomana.
William Murdoch
William Murdoch -nimisiä henkilöitä ovat:
The Iceman (vuoden 2012 elokuva)
The Iceman on vuonna 2013 ensi-iltansa saanut Ariel Vromenin ohjaama yhdysvaltalainen rikoselokuva. Elokuvaa esitettiin vuonna 2012 useilla elokuvajuhlilla.
Tositapahtumiin perustuva elokuva kertoo palkkamurhaaja Richard Kuklinskista, joka eli kaksoiselämää. Perheelleen hän esitti työskentelevänsä valuuttasijoittajana, mutta todellisuudessa hänen leipätyönsä olivat mafiapäällikkö Roy DeMeon toimeksiantoja. Alun perin hän työskenteli elokuvalaboratoriossa. Elokuvan pääosaa Richard Kuklinskia näyttelee Michael Shannon ja hänen vaimoaan Deborahia (todellisuudessa nimeltään Barbara) Winona Ryder.
Toisin kuin elokuvassa annetaan ymmärtää, Kuklinski oli perheensäkin parissa väkivaltainen. Hänen vaimonsa Barbara Kuklinski on kertonut myöhemmin, että hän pelkäsi miestään jatkuvasti ja toivoi tämän kuolemaa, samoin lapset, jotka jopa suunnittelivat isänsä tappamista. Kuklinski oli psykopaatti, joka käyttäytyi vaimoaan kohtaan omistavan mustasukkaisesti. Barbara Kuklinski on luonnehtinut haastattelussa Kuklinskia sairaaksi.
Matjaž Markič
Matjaž Markič (s. 12. tammikuuta 1983 Koper) on slovenialainen uimari. Hän edustaa PK Koper -seuraa ja on pituudeltaan 197 cm.
Markič saavutti junioreiden EM-kilpailuissa hopeaa 50 metrin rintauinnissa Vallettassa 2001. Hän oli samassa lajissa kahdestoista Barcelonan MM-kilpailuissa 2003 ja seitsemäs Dublinin lyhyen radan EM-kilpailuissa 2003. Vuonna 2004 hän sai 50 metrin rintauinnissa pronssia Madridin pitkän radan EM-kilpailuissa ajalla 28,24, oli kahdeksas Indianapolisin lyhyen radan MM-kilpailuissa ja neljäs Wienin lyhyen radan EM-kilpailuissa.
Markič saavutti 2005 pronssia 50 metrin rintauinnissa sekä Almerian Välimeren kilpailuissa ajalla 28,24 että Triesten lyhyen radan EM-kilpailuissa ajalla 27,08. Montrealin MM-kilpailuissa hän oli samassa lajissa kymmenes. Hän sai 50 metrin rintauinnissa pronssia myös Budapestin pitkän radan EM-kilpailuissa 2006 ajalla 27,87. Seuraavana vuonna hän oli samassa lajissa viidestoista Melbournen MM-kilpailuissa ja neljäs Debrecenin lyhyen radan EM-kilpailuissa.
Markič sijoittui Eindhovenin pitkän radan EM-kilpailuissa 2008 viidenneksi 50 metrin rintauinnissa. Pekingin olympialaisissa hän oli 100 metrin rintauinnissa 24:s. Hän voitti saman vuoden Rijekan lyhyen radan EM-kilpailuissa kultaa 50 metrin rintauinnissa ajalla 26,47 ja sijoittui kuudenneksi 100 metrin rintauinnissa. Rooman MM-kilpailuissa 2009 hän oli 50 metrin rintauinnissa kuudes.
Markič sijoittui lyhyen radan EM-kilpailuissa 50 metrin rintauinnissa viidenneksi Istanbulissa 2009 ja seitsemänneksi Eindhovenissa 2010. Hän oli samassa lajissa kymmenes Shanghain MM-kilpailuissa 2011 ja viides Debrecenin pitkän radan EM-kilpailuissa 2012.
Sumatranpitta
Sumatranpitta ("Pitta schneideri") on pittojen heimoon kuuluva varpuslintu.
Sumatranpittaa tavataan Indonesiassa Sumatran saarella ja sen levinneisyysalueen pinta-ala on noin 66 100 km. Sen populaatioksi on arvioitu 3 500–15 000 yksilöä. Lajia uhkaa elinympäristöjen tuhoutuminen, ja se on luokiteltu vaarantuneeksi.
Sulttaanipitta
Sulttaanipitta ("Pitta caerulea") on pittojen heimoon kuuluva varpuslintu.
Sulttaanipittaa tavataan Bruneissa, Indonesiassa, Malesiassa, Myanmarissa ja Thaimaassa, ja sen levinneisyysalueen pinta-ala on noin 1 130 000 km. Lajin on kuvattu olevan harvinainen, ja se on vähenemässä elinympäristöjen tuhoutumisen vuoksi. Se on luokiteltu silmälläpidettäväksi.
Safiiripitta
Safiiripitta ("Pitta cyanea") on pittojen heimoon kuuluva varpuslintu.
Safiiripittaa tavataan Bangladeshissa, Intiassa, Kambodžassa, Kiinassa, Laosissa, Myanmarissa, Thaimaassa ja Vietnamissa, ja sen levinneisyysalueen pinta-ala on noin 1 020 000 km². Laji on luokiteltu elinvoimaiseksi.
Rakennusinsinöörit ja -arkkitehdit RIA
Rakennusinsinöörit ja -arkkitehdit RIA ry on ammattikorkeakouluista ja teknillisistä oppilaitoksista valmistuneiden rakennusalan toimihenkilöiden ja yrittäjien valtakunnallinen keskusliitto. RIA on perustettu 1951. RIAn tavoitteena on parantaa edustamiensa ammattikuntien toimintaedellytyksiä niin työ- kuin yhteiskuntaelämässä. RIA järjestää opintomatkoja, ammatillista koulutusta, työmaakäyntejä, tuote-esittelyjä, liikunta- ja muita tapahtumia. RIAan kuuluu 18 jäsenyhdistystä. RIAssa on noin 10 000 jäsentä. RIA on STTK:n jäsenliitto. RIA:n puheenjohtajana toimii RI Pekka Kampman.
Tommi Visto
Tommi Visto (s. 5. syyskuuta 1965 Vammala) on suomalainen uransa päättänyt jalkapalloilija. Hän pelasi 1990-luvulla 120 Ykkösen ottelua Joutsenon Kullervossa sekä kauden 1992 Veikkausliigaa Jarossa. IFK Willmanstrandin kanssa hän saavutti futsalin Suomen-mestaruuden vuonna 2000.
Hyökkääjänä pelannut Visto on Vammalan Palloseuran kasvatti. Hän liittyi Lappeenrannan Pallon joukkueeseen kaudella 1987, jolloin joukkueen sarjataso oli III divisioona (myöhemmältä nimeltään Kolmonen). Visto teki 26 maalia ja LaPa nousi II divisioonaan (Kakkonen), jossa hän pelasi joukkueen kanssa kaudet 1988–1989.
Kaudeksi 1990 Visto siirtyi I divisioonaan (Ykkönen) nousseeseen Joutsenon Kullervoon, mikä aiheutti riitaa LaPan ja JoKun välille. JoKu katsoi Viston sopimuksen päättyneen ja sopimuksessa olleen pykälän mahdollistaneen vapaan siirtymisen, ja LaPa puolestaan piti itseään oikeutettuna siirtokorvaukseen. JoKu joutui lopulta maksamaan 60 000 markkaa saadakseen Viston pelikelpoiseksi. Seura vei tapauksen oikeuteen, mutta raastuvanoikeus asettui LaPan kannalle keväällä 1991 ja tuomio piti myös hovioikeudessa. Tuolloin elettiin aikaa ennen niin sanottua Bosman-sääntöä ja Suomen EU-jäsenyyttä.
JoKulle Visto teki kaudella 1990 viisi ja kaudella 1991 kahdeksan maalia. Ne siivittivät hänet kaudeksi 1992 pietarsaarelaisen Jaron Veikkausliiga-joukkueeseen. Liigadebyyttinsä Visto teki 2–2-tasapeliin päättyneessä vierasottelussa Helsingin Jalkapalloklubia vastaan 7. toukokuuta 1992. Kaikkiaan hän pelasi 18 liigaottelussa, joista kahdeksassa hän oli avauskokoonpanossa. Liigamaaleja hän teki neljä, mistä ensimmäisen 1–2-tappioon päättyneessä kotiottelussa Kuusysiä vastaan 21. toukokuuta.
Kaudeksi 1993 Visto palasi JoKuun eli Kultsuun ja teki jälleen kahdeksan maalia. Kauden 1995 hän pelasi Kolmosta Uus-Lavolan Peli-Pojissa, ja sen jälkeen taas kaudet 1996–1998 Kultsussa, niistä kausi 1997 Kakkosessa. Ykkösen otteluita Visto pelasi Kultsussa yhteensä 120, joissa hän teki 29 maalia. Hän oli Antti Salon (35) jälkeen Kultsun toiseksi paras maalintekijä seuran yhdeksän Ykkösen-kauden aikana. Vielä kaudella 2005 Visto pelasi yhden Ykkösen ottelun Rakuunoissa. Hän kuului myös IFK Willmanstrandin JKKI-joukkueeseen. WIFK pääsi Suomen Cupin fair play -finaaliin, jossa se kaatoi HIFK:n.
Visto pelasi myös futsalia. Hän saavutti useiden muiden Kultsun pelaajien tapaan lajin Suomen-mestaruuden WIFK:n kanssa vuonna 2000. Vuonna 2007 hän oli voittamassa FKKI-40-sarjan SM-kultaa.
Tobias Menzies
Tobias Menzies (koko nimeltään Hanan Tobias Simpson Menzies, s. 7. maaliskuuta 1974 Lontoo, Iso-Britannia), on brittiläinen näyttelijä, joka on tunnettu muun muassa roolistaan Edmure Tullyna televisiosarjassa "Game of Thrones" (2013–2016) sekä kaksoisroolistaan Frank Randallina ja Jonathan ”Musta Jaska” Randallina televisiosarjassa "Outlander – Matkantekijä" (2014–2017).
Aini Nevander
Aini Nevander (24. tammikuuta 1871 Luhanka – 10. elokuuta 1954), oli suomalainen yhteiskunnallinen toimihenkilö. 
Nevanderin vanhemmat olivat maanmittari Karl Gustaf Nevander ja Fina Streng. Nevander kävi tyttökoulun. Hän työskenteli Suomen hypoteekkiyhdistyksen kirjanpitäjänä, myöhemmin kassanhoitajana 1894–1910, sen jälkeen hän oli apukamreeri 1910–1914 ja vuodesta 1914 1. kamreeri. Hän oli Suomen Matkailijayhdistyksen toimitusjohtaja vuoteen 1922, Suomen käsityön ystävien johtaja 1923–1929. Luottamustoiissa hän oli Suomen Käsityön Ystävien johtokunnan jäsen vuodesta 1911, johtokunnan puheenjohtaja vuoteen 1922, Kansallisteatterin johtokunnan jäsen 1903–1915, Suomen naisten kansallisliiton sihteeri 1917, Lotta-Svärd-yhdistyksen Kulosaaren paikallisosaston puheenjohtaja 1920–1928, Kulosaaren yhdyskunnan valtuuston jäsen 1919–1922 ja Kulosaaren huvilakaupungin kunnanvaltuuston jäsen 1923–1945.
Aguri Shimizu
Aguri Shimizu (, s. 9. maaliskuuta 1992 Myōkō) on japanilainen yhdistetyn hiihtäjä. 172 senttimetriä pitkä ja 60 kilogrammaa painava Shimizu edustaa Euglena Ski Clubia.
Shimizu debytoi maailmancupissa tammikuussa 2009 Val di Fiemmen yhteislähtökilpailussa sijoittuen sijalle 50. Ensimmäiset pisteensä hän saavutti helmikuussa 2016 Val di Fiemmen suurmäen kilpailusta ollen 29:s. Hänen paras sijoituksensa maailmancupin osakilpailussa on 22. tila Val di Fiemmen suurmäen kilpailusta niin ikään helmikuulta 2016.
Shimizu on saavuttanut talviuniversiadeista kaksi kultaa yhteislähtökilpailuista vuosilta 2011 ja 2013, yhden joukkuehopean vuodelta 2015 ja pronssia normaalimäen kilpailusta ja joukkuekilpailusta vuodelta 2013.
Shimizun pikkuveli Reruhi Shimizu on mäkihypyn olympiamitalisti.
Chuck E. Cheese’s
Chuck E. Cheese’s (aikaisemmin Chuck E. Cheese’s Pizza Time Theatre ja Chuck E. Cheese’s Pizza) on yhdysvaltalainen Nolan Bushnellin perustama ravintolaketju. Ketjun omistaa CEC Entertainment, Inc. ja sen päätoimipaikka sijaitsee Irvingissä, Texasissa. Ravintoloissa tarjoillaan muun muassa pizzaa ja siellä on kolikkopelejä, huvipuistolaitteita ja laulavia robottimaskotteja. Ketjun nimi tulee sen päämaskotista Chuck E. Cheesestä, laulavasta komediallisesta hiirestä.
Ketjun ensimmäinen ravintola, Chuck E. Cheese’s Pizza Time Theatre avattiin vuonna 1977. Sen oli perustanut toinen Atarin perustajista, Nolan Bushnell, joka tunnetaan muun muassa pelistä "Pong".
Chuck E. Cheese’s ja sen kilpailija ShowBiz Pizza Place yhdistyivät vuonna 1984, jolloin syntyi "ShowBiz Pizza Time, Inc.", josta tuli vuonna 1998 "CEC Entertainment, Inc.", joka operoi 577 ravintolaa ympäri Amerikkaa (2014).
Ravintoloissa myydään pizzan lisäksi muun muassa leipiä ja salaatteja. Jotkut ravintolat myyvät myös olutta ja viiniä.
Reetta Kivelä
Reetta Kivelä (s. 1977) on suomalainen elintarviketieteiden tohtori ja kaurapohjaisen kasviproteiinituotteen, nyhtökauran, toinen kehittäjä. Kivelä valittiin vuoden 2015 joulukuussa Vuoden nuoreksi tutkijayrittäjäksi. Hän oli silloin 39-vuotias.
Kivelä on perustanut nyhtökauraa tuottavan Gold & Green Foods -nimisen yrityksen yhdessä Maija Itkosen kanssa ja työskentelee yrityksen teknologiajohtajana.
Stanisława Leszczyńska
Stanisława Leszczyńska oli Auschwitzissa toiminut puolalainen kätilö, joka osallistui 3 000 lapsen synnytykseen.
Glorija Kotnik
Glorija Kotnik (1. kesäkuuta 1989 Slovenj Gradec, Slovenian ST, Jugoslavia) on slovenialainen lumilautailija. Hänen lajeinaan ovat paripujottelu ja -suurpujottelu.
Kotnik osallistui olympialaisiin vuosina 2010 ja 2014. Vancouverissa 2010 hän oli parisuurpujottelun lopputuloksissa sijalla 27. Sočhissa 2014 hän oli parisuurpujottelun 24:s ja paripujottelun 23:s. Hän oli Sočhissa Slovenian ainoa naislumilautailija.
Lumilautailun maailmanmestaruuskilpailuissa Kotnik on kilpaillut viidesti, vuosina 2007, 2009, 2011, 2013 ja 2015. Jokaisissa kilpailuissa hän on kilpaillut sekä paripujottelussa että -suurpujottelussa. Pujottelun paras sijoitus on vuoden 2009 21:s sija ja suurpujottelussa vuoden 2011 23:s sija.
Lumilautailun maailmancupissa Kotnik debytoi kaudella 2005–2006. Paras yksittäisen kilpailun sijoitus on yhdeksäs sijoitus paripujottelusta kaudelta 2013–2014 Italian Carezzasta.
Kotnik loukkaantui elokuussa 2015, eikä ole sen jälkeen kilpaillut.
Corfitz Ulfeldt
Corfitz Ulfeldt (1606–1664) oli tanskalainen poliitikko ja kreivi. Ulfeldt pääsi Kristian IV:n suosioon ja avioitui vuonna 1636 tämän ja Kirstine Munkin tyttären Leonora Kristinan kanssa. Hän herätti runsaasti pahennusta vallankäytöllään ja yhdessä vaimonsa kanssa viettämällään loisteliaalla elämäntavalla. Vuonna 1637 Corfitz Ulfeldt pääsi Kööpenhaminan käskynhaltijaksi ja vuonna 1643 valtakunnan hovimestariksi. Hän nousi Tanskan mahtavimmaksi virkamieheksi, mutta Fredrik III ei pitänyt hänen ylpeydestään eikä voitonhimostaan. Häntä ja hänen vaimoaan syytettiin väärinkäytöksistä. Ulfeldt muutti Alankomaihin ja myöhemmin Ruotsiin. Siellä hän oli Kaarle X:n palveluksessa ja vuonna 1658 puolusti Roskilden rauhanneuvotteluissa Ruotsia ja sai takaisin arvonsa ja omaisuutensa, mutta hänet erotettiin virastaan hänen loukattuaan kirjeellään kuningasta. Ulfeldt pakeni tämän jälkeen Kööpenhaminaan. Hän joutui vankeuteen, minkä jälkeen hänen annetiin viettää aikaa Ellensborgin linnassa. Vuonna 1662 hän siirtyi Alankomaihin, missä vehkeili isänmaataan vastaan yhdessä Brandenburgin vaaliruhtinaan kanssa. Loppuaikansa hän oleskeli lähes lainsuojattomana eri puolilla Eurooppaa.
Portsmouth (1650)
Portsmouth oli Englannin tasavallan laivaston vuonna 1651 vesillelaskettu 38-tykkinen neljännen luokan linjalaiva.
Alus tilattiin Portsmouthin telakalta, jossa rakennustöistä vastasi Eastwood. Se laskettiin vesille vuonna 1651.
Ensimmäisessä Englannin-Hollannin sodassa alus osallistui 19. toukokuuta 1652 Doverin taisteluun.
Aluksen aseistus kasvatettiin 46-tykkiseksi vuonna 1677. Se tuhoutui taistelussa vuonna 1689 räjähtämällä.
Kansojen taistelun muistomerkki
Kansojen taistelun muistomerkki () on Saksan Leipzigiin vuonna 1913 pystytetty suurikokoinen monumentti. Se on omistettu Napoleonin sotiin kuuluvan vuonna 1813 käydyn Leipzigin taistelun muistolle, ja sen on suunnitellut taiteilija Bruno Schmitz. Muistomerkki valmistui taistelun satavuotisjuhlan aikaan.
Muistomerkki on 91 metriä korkea ja pohjapinta-alaltaan 70 × 80 metriä. Se koostuu betonirungosta, joka on verhoiltu 26 500 porfyriittigraniittisella kivellä. Ylätasanteelle johtavat portaat sisältävät yli 500 askelmaa. Muistomerkin rakennustyöt kestivät 15 vuotta.
Vuosien mittaan muistomerkille annettiin eri merkityksiä, ja sen edustalla pidettiin propagandistisia tilaisuuksia. Kun Saksa joutui vuonna 1914 ensimmäiseen maailmansotaan, muistomerkille annettiin isänmaallinen merkitys. Natsiaikana isänmaallisuus pyrittiin liittämään Saksan myyttiseen sotilashistoriaan. DDR-kaudella muistomerkin haluttiin esittävän Saksan ja Neuvostoliiton ystävyyttä.
Uroš Murn
Uroš Murn (s. 9. helmikuuta 1975 Novo mesto) on slovenialainen maantiepyöräilijä, joka kilpaili ammattilaisena 1997–2010. Hän edusti slovenialaista KRKA - Telekom Slovenije -joukkuetta 1997–2000, italialaisia Mobilvetta Design - Formaggi Trentiniä 2001–2002 ja Formaggi Pinzolo Fiavè - Ciarrocchi Immobiliarea 2003, sveitsiläistä Phonak Hearing Systems -tallia 2004–2006, yhdysvaltalaista Discovery Channel Pro Cycling Teamia 2007 ja slovenialaista Adria Mobilia 2008–2010.
Lähteet: Cycling Archives, Pro Cycling Stats
3-kinuklidinyylibentsilaatti
3-kinuklidinyylibentsilaatti eli BZ (CHNO) on bentsiilihapon ja 3-kinuklidinolin muodostama estereihin kuuluva orgaaninen yhdiste. Yhdistettä voidaan käyttää kemiallisena aseena. 3-kinuklidinyylibentsilaatti on kemiallisten aseiden kieltosopimuksen liitteen 2 alainen kemikaali.
Huoneenlämpötilassa 3-kinuklidinyylibentsilaatti on valkoista kiteistä ainetta. Yhdiste liukenee vain hieman veteen, mutta paremmin happoliuoksiin ja moniin polaarisiin orgaanisiin liuottimiin. Kemikaali hydrolysoituu emäksisissä olosuhteissa bentsiilihapoksi ja 3-kinuklidinoliksi. 3-kinuklidinyylibentsilaatin vaikutukset muistuttavat atropiinin vaikutuksia, ja yhdiste on muskariinisten kolinergisten reseptorien antagonisti. Aineelle altistumisen vaikutukset alkavat ilmetä noin puolen tunnin kuluttua altistumisesta aineelle, ovat voimakkaimmillaan noin 4–10 tunnin jälkeen ja voivat kestää jopa neljä vuorokautta. Yhdiste läpäisee veri-aivoesteen. Myrkytyksen oireita ovat sekavuus, hämmentyneisyys, näkö- ja kuulohallusinaatiot, muisti- ja tarkkaavaisuusongelmat ja psykomotoristen toimintojen heikentyminen. Oireet heikentyvät noin 2–4 vuorokauden kuluessa ja kyvyt palaavat normaaleiksi. 3-kinuklidinyylibentsilaatti on optisesti aktiivinen molekyyli ja R-enantiomeeri sitoutuu S-enantiomeeria voimakkaammin muskariinisiin kolinergisiin reseptoreihin.
3-Kinuklidinyylibentsilaattia voidaan valmistaa metyylibentsilaatin ja 3-kinuklidinolin välisellä vaihtoesteröintireaktiolla.
Olga Oinola
Olga Adéle Oinola, vuoteen 1906 "Johansson" (2. heinäkuuta 1865 Leppävirta – 6. marraskuuta 1949) oli suomalainen kansakoulunopettaja.
Oinolan vanhemmat olivat maanmittari Josef Salomon Johansson ja Gustava Ehnberg. Oinola valmistui tyttökoulusta 1879, jatko-opistosta 1887. Hän teki opintomatkan Saksaan 1911 ja 1913.
Oinola oli Helsingin kaupungin yleisen suomalaisen kansakoulun opettaja 1888–1930, tyttöjen ammattikoulun äidinkielen ja terveysopin tuntiopettaja 1905–1923.
Hän oli myös monissa luottamustoimissa, kuten kaupunginvaltuuston jäsen (kok.) 1919–1920 ja 1931–1936, köyhäinhoitolautakunnan jäsen vuoteen 1936, Suomalaisen naisliiton keskushallituksen jäsen 1907–1949, puheenjohtaja 1913–1921 ja 1932–1934, Suomen opettajien raittiusliiton varapuheenjohtaja 1922–1932, puheenjohtaja 1932–1935, kunniajäsen 1935, Naisten raittiuskeskuksen varapuheenjohtaja 1921–1939, Naisopettajayhdistyksen puheenjohtaja vuodesta 1913.
Oinolan erityisen kiinnostuksen kohteita olivat yhteiskunnallinen työ, etenkin raittius- ja naisasia.
Christianus Cornelius Uhlenbeck
Christianus Cornelius Uhlenbeck (1866–1951) oli alankomaalainen kielentutkija. Uhlenbeck käsitteli sekä indoeurooppalaisia kieliä, baskia, eskimoa, Pohjois-Amerikan intiaanikieliä että uralilaisia kieliä. Hänen tutkimuksiaan on pidetty ansiokkaina.
Petrax Studiot
Petrax Studiot on vuonna 1993 perustettu musiikkistudio, joka sijaitsee Hollolan keskustassa. Sen omistavat Petri ja Tiina Rappula. Studio on rakennettu Rappulan maatilan yhteyteen.
Yrityksen alkuaikoina äänitykset toteutettiin 8-raitaisella analoginauhurilla, ja vuonna 1995 raitamäärä kasvoi 24:ään. Studioilla on äänitetty muun muassa Apocalyptican, Nightwishin, Children of Bodomin, Entwinen, HIMin, Tarja Turusen ja Amorphiksen albumeita.
Suomalainen naisliitto
Suomalainen naisliitto on vuonna 1907 perustettu poliittisesti sitoutumaton naisjärjestö. Se julkaisee Minna-lehteä, joka on nimetty kirjailija Minna Canthin mukaan.
Järjestön ilmoituksen mukaan sen tehtävänä on "edistää tasa-arvoa, yhdenvertaisuutta ja oikeudenmukaisuutta, aktivoida naisia osallistumaan yhteiskunnalliseen toimintaan, korostaa yhteisöllisyyttä sekä kannustaa naisia kasvamaan henkisesti ja kehittämään itseään". Järjestö laatii toiminnalleen viisivuotissuunnitelman, ja sillä on vuosittain vaihtuva teema.
Järjestön historian alkuvaiheissa poliittinen sitoutumattomuus ei ollut selvä, vaan järjestö oli lähellä Nuorsuomalaista puoluetta. Riippumattomuus kuitenkin voitti.
Lähde puheenjohtajille vuoteen 2010 saakka:
Cape Canaveral Air Force Station Space Launch Complex 17
Cape Canaveral Air Force Station Space Launch Complex 17 (SLC-17), aiemmin Launch Complex 17 (LC-17) oli rakettien laukaisukompleksi Cape Canaveral Air Force Stationissa Floridassa. Kompleksia on käytetty vuosina 1958–2011 Thor- ja Delta-rakettien laukaisuihin.
Alustan rakentaminen alkoi huhtikuussa 1956, ja alusta valmistui saman vuoden marraskuussa. Kummankin alustan rakentamiseen kului noin 3,5 miljoonaa dollaria. Ensimmäinen PGM-17 Thor -ohjus laukaistiin 25. tammikuuta 1957 kompleksin alustalta 17B. Lento päättyi tosin raketin pudottua takaisin laukaisualustalle ja räjähdettyä. A-alustan ensimmäinen laukaisu tapahtui yli puoli vuotta myöhemmin 30. elokuuta 1957. Huhtikuusta 1958 alkaen A-alustaa käytettiin erilaisten luotainten ja satelliittien laukaisuun, ja saman vuoden elokuussa siirryttiin päivitettyyn Thor-Able I -rakettiin, joka laukaisi muun muassa kolme Pioneer-luotainta. Muita alustalta laukaistuja hyötykuormia olivat muun muassa Explorer, Transit, ja TIROS-satelliitit. Tammikuussa 1959 siirryttiin jatkokehitettyyn Thor-Able II -rakettiin, ja huhtikuussa 1960 tästä edelleen kehitettyyn Thor-Ablestariin. Ensimmäinen kiertoradan saavuttanut lento tapahtui 13. huhtikuuta 1960, kun Thor-Ablestar -raketti vei Transit 1B -satelliitin kiertoradalle.
Alustojen muutostyöt Delta-laukaisuja varten käynnistyivät 1960-luvun alulla. Ensimmäinen Delta-raketti nousi A-alustalta 13. toukokuuta 1960. Raketti laukaisi tuolloin Telestar 1:n, josta tuli ensimmäinen kaupallinen tietoliikennesatelliitti. B-alustan ensimmäinen Delta-laukaisu tapahtui muutama vuosi myöhemmin 1. heinäkuuta 1962. Kompleksia käytettiin syyskuusta 1963 helmikuuhun 1965 kaikkiaan kuuteen ASSET-paluukapselin koelaukaisuun. Kapselin oli tarkoitus demonstroida X-20 Dynasoar -projektiin liittyviä teknologioita. ASSET-ohjelman päätyttyä alusta siirtyi Yhdysvaltain ilmavoimilta NASAlle. Alusta siirtyi takaisin ilmavoimille vuonna 1988 Delta II -lentoja varten. Ensimmäinen Delta II -laukaisu tapahtui 14. helmikuuta 1989 SLC-17A:lta ja 14. helmikuuta 1990 SLC-17B:ltä.
Alustan suojabunkkerin käyttö päättyi Delta II -raketille 17A-alustalla sattuneen onnettomuuden jälkeen, ja lennonjohto siirtyi edellisen vuoden kesäkuussa valmistuneeseen uuteen, Delta III:a varten rakennettuun lennonjohtokeskukseen. B-alusta modifioitiin vuonna 1997 Delta III -laukaisuja varten. Raketti tosin tuhoutui kahdella ensimmäisellä laukaisullaan ja epäonnistui massasimulaattorin viemisessä halutulle radalle kolmannella lennollaan, minkä jälkeen raketin jatkokehityksestä luovuttiin. B-alusta oli Delta III:a varten tehtyjen modifikaatioiden ansiosta ainoa alusta, jolta pystyttiin laukaisemaan raskaampi Delta II Heavy -raketti, jolla laukaistiin muun muassa Mars-mönkijät Spirit ja Opportunity. SLC-17A:n viimeinen laukaisu tapahtui 24. maaliskuuta 2009, kun Delta II -raketti laukaisi GPS IIR -satelliitin kiertoradalle. SLC-17B:n viimeinen laukaisu tapahtui 10. syyskuuta 2011, kun Delta II laukaisi NASAn GRAIL-kuumission avaruuteen. Alustan suojabunkkerin purkutyöt päättyivät joulukuussa 2013.
Hans Uhlmann
Hans Uhlmann (27. marraskuuta 1900, Berliini – 1975) oli saksalainen kuvanveistäjä. Hän teki konstruktivistisia metalliveistoksia, joista monet ovat useavärisiä. Hän pyrki Karl Hartungin, Norbert Kricken sekä Brigitte Meier-Denninghoffin tavoin muodon viimeistelyyn erikoismuotojen vaalimisen vuoksi.
Headline Studio
Headline Studio on vuonna 1995 perustettu musiikkistudio, jonka perusti Yön entinen kitaristi Jani Viitanen lähdettyään yhtyeestä. Studion tilat sijaitsevat Tampereen keskustassa. Studiossa on äänitetty muun muassa Apulannan, Dave Lindholmin, Anssi Kelan, Popedan, YUP:n ja Pelle Miljoonan albumeita.
Studioiden tiloissa toimii myös vuonna 2004 perustettu musiikkituotantoyhtiö Afterglow Music, joka on tuottanut muun muassa Olli Lindholmin, Suvi Teräsniskan ja Jonne Aaronin julkaisuja.
Deerhouse Studio
Deerhouse Studio on vuonna 1999 perustettu musiikkistudio, joka sijaitsee Tampereen Särkänniemen kaupunginosassa Onkiniemen alueella. Aikaisemmin äänitteet taltioitiin nauhalle ja nykyään kovalevylle. Studio tarjoaa alihankintana myös masterointeja ja levyjen painatusta. Studiolla ovät äänittäneet muun muassa Yö, Pate Mustajärvi, Topi Sorsakoski, Uniklubi, Juice Leskinen ja Nicole.
Keväällä 2008 Mikko Kangasjärven omistama musiikkituotantoyhtiö Afterglow Music osti studion liiketoiminnan.
Henrietta Swan Leavitt
Henrietta Swan Leavitt (4. heinäkuuta 1868 – 12. joulukuuta 1921) oli yhdysvaltalainen astronomi, joka kehitti luminositeetin eli tähtien säteilytehon mittamisen tutkiessaan sykkiviä Kefeiditähtiä. Hän julkaisi periaatteen vuosina 1908 ja 1912.
Leavittin työn pohjalta Edwin Hubble ja Vesto Slipher määrittelivät, että universumi on laajeneva (Hubblen laki).
Auran sokeritehdas
Auran sokeritehdas oli Turussa Aurajoen itärannalla Martin kaupunginosassa noin sata vuotta toiminut sokeritehdas. Se aloitti toimintansa vuonna 1859 ja lakkautettiin vuonna 1961.
Jo 1700-luvulla Turussa, osoitteessa Läntinen Rantakatu 7 toimi Suomen vanhin sokeritehdas, joka lopetettiin vuonna 1824. Pian sen jälkeen ulkomailla kehitettiin uusi valmistustekniikka, jonka avulla sokeria voitiin valmistaa kannattavammin. Pian kauppiaiden yhteenliittymä päätti perustaa Turkuun uuden, ajanmukaisen sokeritehdasyhtiön "Aura Sockerbruks-Bolag". Kauppiaisiin kuuluivat Carl Magnus Dahlström (1805–1875), Fr. Spoof (1815–1891), Gustaf Adolf Lindblom, E. P. Thomé (1797–1859) ja Abraham Kingelinin poika Abraham Kingelin nuorempi (1820–1859).
Sokeritehtaan suunnitteli kaupunginarkkitehti Georg Theodor Chiewitz, ja se muodostui neljästä suuresta punatiilisestä rakennuksesta. Se oli ensimmäinen varta vasten teollisuuslaitokseksi suunniteltu rakennuskokonaisuus Suomessa, ja siitä alkoi punatiilisen teollisuusrakentamisen perinne. Tuotanto alkoi vuonna 1859, ja Auran sokeritehtaasta tuli pian yksi Turun suurimmista työnantajista. Vuosien 1913–1914 paikkeilla työntekijöitä oli 166 ja tuotantoa 8 miljoonaa kiloa toppasokeria vuodessa, mikä vastasi 23 prosenttia Suomen koko sokerituotannosta. Raakasokeri tuotiin Karibianmeren saarilta kuten Kuubasta ja Jamaikalta.
Vuonna 1918 tehdas fuusioitiin Suomen Sokeriin, jonka muita sokeritehtaat sijaitsivat Kotkassa, Vaasassa ja Helsingin Töölönlahden rannalla (Töölön sokeritehdas).
Sotien jälkeen Auran sokeritehtaan kilpailukyky alkoi heiketä. Tähän vaikuttivat hankala sijainti ahtaalla keskustatontilla ilman rautatietä ja isojen laivojen pääsyä sekä vanhentunut valmistustekniikka. Tehtaalle saatiin lisää toimintavuosia, kun Naantalin sokeritehtaan ylijäämätuotetta, niin sanottua paksumehua alettiin jalostaa Auran tehtaalla palasokerin raaka-aineeksi.
Auran sokeritehdas lakkautettiin vuoden 1961 aikana. Martinsillan vieressä sijaitseva tontti myytiin Armas Puolimatkalle, joka rakensi sokeritehtaan paikalle kerrostaloja. Sokerinrantana tunnetun asunto-osakeyhtiön nykyinen osoite on Itäinen Rantakatu 48–50.
Putte
Putte voi viitata seuraaviin asioihin:
Chantal Blaak
Chantal Blaak (s. 22. lokakuuta 1989 Rotterdam) on alankomaalainen maantiepyöräilijä. Hän edusti AA Drink Cycling Teamia 2008, Leontien.nl-joukkuetta 2009–2010, AA Drink - Leontien.nl:ää 2011–2012, Team Tibco - To The Top -joukkuetta 2013, Specialized - Lululemonia 2014 sekä Boels-Dolmans-tallia vuodesta 2015.
Blaak voitti maailmancupiin kuuluneen Open de Suède Vårgårda -kilpailun 2014 sekä World Touriin kuuluneet Ronde van Drenthen ja Gent–Wevelgemin 2016. Hän voitti maantieajon maailmanmestaruuden 2017 Bergenissä 28 sekunnin erolla Katrin Garfootiin. Hän voitti World Tour -kilpailu Amstel Gold Racen 2018.
Lähteet: Cycling Archives, Pro Cycling Stats
Karl Müller-Berghaus
Karl Müller-Berghaus (alk. Müller; 14. huhtikuuta 1829 Braunschweig – 11. marraskuuta 1907 Stuttgart) oli saksalainen viulisti, kapellimestari ja säveltäjä, joka työskenteli Suomessa Turun Soitannollisen Seuran orkesterin kapellimestarina 1886–1895 ja sävelsi ensimmäisen Kalevala-aiheisen oopperan "Die Kalewainen in Pochjola".
Karl Müller syntyi musiikkisukuun, ja hän soitti ensiviulua niin kutsutussa nuoremmassa Müller-jousikvartetissa, jonka hän muodosti veljiensä kanssa. Hän työskenteli viulistina ja kapellimestarina eri puolilla Saksaa (Rostockissa, Wiesbadenissa, Stuttgartissa, Hampurissa) ja ulkomailla (Nizzassa, Turussa).
Müller-Berghausin sävellystuotantoon kuuluu muun muassa kaksi jousikvartettoa, sinfonia, kantaatti "Jeftan tytär" sekä Suomessa sävelletty ooppera "Die Kalewainen in Pochjola".
Nimi "Berghaus" on Müllerin vaimon laulaja Elviran tyttönimi.
HAT-P-32b
HAT-P-32b on eksoplaneetta joka kiertää G- tai F-tyypin tähteä HAT-P-32 noin 1 044 valovuoden päässä Aurinkokunnasta, Andromedan tähdistön suunnalla. Sen ja HAT-P-33b eksoplaneetan löytämisestä ilmoitettiin julkisesti 6. kesäkuuta 2011, mutta sen olemassaolosta oli viitteitä jo niinkin aikaisin kuin 2004. Eksoplaneetta on luultavasti tyypiltään kuuma jupiter, ja vaikka sen massa on hieman pienempi kuin Jupiterilla, se on kooltaan lähes kaksinkertainen.
HAT-P-32b kiertää emotähteään 0,0344 AU:n etäisyydellä, ja sen kiertoaika on vain noin 2,15 vuorokautta. Lisäksi läheisyys emotähteen nostanee planeetan pintalämpötilan jopa 1 720 Kelviniin. Planeetan säde on poikkeuksellisen suuri, lähes 23 kertaa Maan säde, ja se onkin kooltaan kolmanneksi suurin tunnetuista eksoplaneetoista.
Oswald Mathias Ungers
Oswald Mathias Ungers (1926–2007) oli saksalainen arkkitehti, joka edusti uusrationalistista arkkitehtikoulukuntaa. Hänen työnsä ovat yleensä keskitettyjä, ankarapiirteisen formalistisia. Hänen töistään tunnettuja ovat ainakin Saksan arkkitehtuurimuseon (muutostyö 1984), Frankfurtissa olevat messurakennukset (1983–1984) ja Hampurin taidehallin lisärakennus (1986–1990).
Kyösti Urponen
Kyösti Vilho Juhani Urponen (s. 1943) on suomalainen sosiaalipolitiikan tutkija. Urponen valmistui vuonna 1970 Turun yliopistossa valtiotieteen kandidaatiksi pääaineenaan sosiaalipolitiikka, valtiotieteen lisensiaatiksi vuonna 1974, ja vuonna 1979 hän väitteli valtiotieteen tohtoriksi. Hän oli Joensuun yliopiston yhteiskuntapolitiikan apulaisprofessori 1981–1983 ja Lapin yliopiston sosiaalityön professori vuodesta 1984. Urponen on tutkinut sosiaalipolitiikan teoriaa ja sosiaalipolitiikan historiallista kehitystä. Hän jäi eläkkeelle lokakuun alussa 2008. Urponen on promovoitu Tallinan yliopiston kunniatohtoriksi 1997 ja Klaipedan yliopiston kunniatohtoriksi 2016.
Timo Metsola
Timo Metsola (s. 4. heinäkuuta 1975 Espoo) on helsinkiläinen yrittäjä ja asuntovaikuttaja. Hän on Vuokraturva Oy:n toimitusjohtaja ja hallituksen puheenjohtaja sekä Vuokraturva-yhtiöt -konsernin perustaja ja pääomistaja. Lisäksi Metsola käyttää päätösvaltaa sijoitusyhtiöissä Asuntosalkku Oy, Asuntosalkku Suomi Oy ja Asuntosalkku Eesti Oy. Hän on Suomen Vuokranantajat ry:n hallituksen jäsen ja Suomen Kiinteistönvälittäjäliiton vuokravälitysvaliokunnan puheenjohtaja sekä Nordic Business Forum -tapahtumat järjestävän Nordic Business Group -konsernin hallituksen jäsen.
Metsola on opiskellut nuoruudessaan musiikkia. Hänen säveltämästään musiikista on julkaistu 2016 painoksellaan kultalevyn rajan rikkonut levy "Lintuja tuulessa". Kappaleita levyllä esittävät muun muassa Sani, Pertti Jalonen ja Tapio Liinoja. Metsola laulaa levyllä itse kappaleet ”Pakoon itseltään”, ”Vanhat valokuvat” ja ”Maailma tänään”. Vuonna 2017 julkaistiin toinen levy "Kuiskaus", jolla esiintyvät edellä mainittujen lisäksi Arja Koriseva, Jouni Keronen, Hannu Lehtonen ja Mirkka Paajanen. Metsola laulaa levyllä itse kappaleen "Ei minnekään oo kiire". Vuonna 2018 julkaistiin Metsolan säveltämä ja sanoittama kappale "Jos rakkaus ois vesipisara", jota on kuunneltu suoratoistona yli miljoona kertaa. Kappale nousi marraskuussa 2018 Spotifyn Viral 50 –listan sijalle 4.
Metsola on harrastanut judoa, jossa paras saavutus on pronssimitali miesten Pohjoismaiden mestaruuskilpailuissa. Nykyään hän kuuluu Suomen Judoliiton hallitukseen.
Metsola on myös harrastanut shakkia. Hän pelasi 32 siirtoa kestäneen kaksinpelin suurmestari Garry Kasparovia vastaan Nordic Business Forum -tapahtumassa lokakuussa 2015. Metsolan mukaan taitava asuntosijoittaja toimii kuin taitava shakinpelaaja. Hän asemoituu pelissä varhain oikein ja välttää isoja virheitä.
Metsolan huomiota herättäneitä yhteiskunnallisia kannanottoja ovat olleet muun muassa ehdotus muuttotappiopaikkakuntien asuntojen romutuspalkkiosta sekä Metsolan itse kehittämien suurten sijoittajille verovähennyskelpoisten taloyhtiölainojen itsekriittinen vertaaminen ilmestyskirjan pedon luomiseen.
Yritysvalmentaja Jari Sarasvuo on toiminut Metsolan valmentajana liike-elämässä vuodesta 1997.
HIP Studiot
HIP Studiot on Pekka Ruuskan ja Ilkka Herkmanin vuonna 1995 perustama musiikkistudio, joka sijaitsee Helsingin Kruununhaassa. Sen painopiste on pop-, rock- ja jazzmusiikissa. Studiolla on vain kaksi vakituista työntekijää, sillä studiot ovat pääosin freelancer-käytössä.
Perustettaessaan joulukuussa 1995 studion ensimmäiset tilat olivat musiikkiliikkeen varastonperällä. Perinteikkäästä Millbrook-studiosta tuli osa HIP Studioita vuonna 1999.
HIP Studioilla ovat äänittäneet muun muassa Rajaton, Kwan, Maija Vilkkumaa, Mamba, Ismo Alanko, Zen Café ja Heikki Silvennoinen.
Ile Kallio Big Rock Band
Ile Kallio Big Rock Band on suomalainen rock - yhtye, jonka Ile Kallio, Okko Laru ja Patrik Eriksson perustivat keväällä 2013. Yhtyeen esikoisalbumi Shook Up! julkaistiin keväällä 2015.
Yhtyeen nettisivujen mukaan vuosina 2013–2015 yhtyeessä tenorisaksofonia soittanut Panu Syrjänen, trumpettia soittanut Mikko Koponen sekä baritonisaksofonia soittava Markus Holkko eivät ole enää mukana kokoonpanossa, vaan torvisektiosta vastaa tenorisaksofonia soittava Esa Niiva.
IKBRB julkaisi toisen studioalbuminsa "Right Now" 2. syyskuuta 2016.
Pico Bolívar
Pico Bolívar on Venezuelan korkein vuori. Vuoren korkeus on 4 978 metriä merenpinnan yläpuolella. Vuori sijaitsee Méridan osavaltiossa maan luoteisosassa. Vuori on nimetty venezuelalaisen vallankumousjohtajan Simón Bolívarin mukaan.
Philip Jackson (näyttelijä)
Philip Jackson (s. 18. kesäkuuta 1948) on brittiläinen näyttelijä. Hänet tunnetaan parhaiten ylikomisario Jappin roolista Agatha Christien menestysromaaneihin perustuvassa ITV:n televisiosarjassa "Hercule Poirot" (1989–2002, 2013) sekä apotti Hugon roolista "Robin of Sherwood" -sarjassa (1984–1986).
2000-luvulla Jackson on näytellyt päärooleja muun muassa komediasarjoissa "Boomers", "Raised by Wolves", "Home Time" ja "Sugartown". Jackson on vierallut useissa tunnetuissa televisiosarjoissa kuten "Coronation Street", "A Touch of Frost", "Foylen sota", "Midsomerin murhat", "Sydämen asialla", "Pikku-Britannia", "Ylämaan kettu", "Vielä virtaa", "Hiljainen todistaja", "Cuckoo", "Murha paratiisissa" sekä "Ryhmä Pullman.
Hän on näytellyt myös elokuvissa "Kapina nuorisovankilassa", "Give My Regards to Broad Street", "Brassed Off", "Grow Your Own", "Mike Bassett: England Manager" sekä "My Week with Marilyn".
Jackson on naimisissa Sally Baxterin kanssa ja heillä on kaksi lasta, tytär Amy ja poika George.
Harri Kainulainen
Harri Kainulainen (s. 21. maaliskuuta 1996 Hämeenlinna) on suomalainen jääkiekkoilija, joka edustaa SM-liigajoukkue Hämeenlinnan Pallokerhoa. Hän on pelipaikaltaan keskushyökkääjä, mutta osaa pelata myös laidassa. Kainulainen laukoo oikealta.
Kainulainen on Hämeenlinnan Pallokerhon oma kasvatti. Hän voitti kaudella 2012–2013 B2-nuorten SM-sarjan pudotuspelien maalipörssin 11 osumallaan ja voitti kauden päätteeksi Suomenmestaruuden. Kaudella 2013–2014 Kainulainen oli HPK:n B-nuorten paras maalintekijä 20 osumallaan. Kauden 2014–2015 päätteeksi hän voitti A-nuorten SM-hopeaa.
Kaudella 2015–2016 Kainulainen nousi HPK:n A-nuorten varakapteeniksi. Hän nousi myös SM-liigajoukkueeseen lähtöjen ja loukkaantumisten myötä. Hän teki liigadebyyttinsä runkosarjan viidenneksi viimeisellä kierroksella 2. maaliskuuta 2016 Espoo Bluesia vastaan. Kainulainen sai ottelussa jääaikaa 8.43 minuuttia. Hän oli myös sijaiskärsijänä yhden kahden minuutin jäähyn verran, kun HPK sai joukkuerangaistuksen liian monesta pelaajasta jäällä. Ottelu jäi Kainulaiselle kauden ainoaksi SM-liigassa.
Elokuussa 2016 Kainulainen teki HPK:n kanssa 2+1-vuotisen SM-liigasopimuksen. Hänet nimettiin kaudeksi 2016–2017 seuran A-nuorten kapteeniksi. Kainulainen vietti joukkueessa suurimman osan kaudestaan. Hän oli tehoilla 25+24=49 HPK:n paras pistemies ja maalintekijä. Kainulainen sijoittui A-nuorten SM-liigan maalipörssissä neljänneksi ja jakoi pistepörssin seitsemännen sijan Lukon Matias Lainion kanssa. Hän jakoi myös sarjan alivoimamaalipörssin voiton Ilveksen Joona Koppasen kanssa neljällä osumallaan. Kainulainen valittiin A-nuorten SM-liigan joulukuun 2016 kuukauden pelaajaksi. Hän voitti kauden päätteeksi A-nuorten Suomenmestaruuden. HPK:n SM-liigajoukkueessa Kainulainen pelasi 11 runkosarjaottelua tehden kaksi maalia. Hän teki liigauransa avausmaalin uransa viidennessä SM-liigaottelussaan 14. helmikuuta 2017 ylivoimalla Pelicansia vastaan. Pasi Kivilä valitsi Kainulaisen ottelun Alumnien tähtien kakkostähdeksi. Hän pelasi kauden aikana miesten pelejä myös neljä ottelua lainalla Mestis-joukkue Lempäälän Kisassa.
Kainulainen oli ennen kautta 2017–2018 harjoitusotteluissa yllättäen HPK:n paras maalintekijä viidellä osumallaan. SM-liigan runkosarjassa hän teki varsinaisen tulokaskautensa aikana kuitenkin 34 runkosarjaottelussa tehot 2+3=5. Kainulainen edusti HPK:ta kauden aikana myös Spengler Cupissa. Hän pelasi myös yhden Mestis-ottelun lainalla LeKissä. Joulukuussa 2017 HPK käytti Kainulaisen sopimuksessa olleen option ja teki vuoden mittaisen jatkosopimuksen hänen kanssaan.
Kainulaisen lempinimi "Höylä" on peräisin "Kummeli" -sketsiohjelmasarjan hahmolta Harri "Höylä" Soikkelilta.
Pauline Moran
Pauline Moran (s. 1947 Blackpool, Lancashire, Englanti, Yhdistynyt kuningaskunta) on brittiläinen näyttelijä, juontaja ja astrologi. Hänet tunnetaan parhaiten Neiti Lemonin roolista Agatha Christien menestysromaaneihin perustuvasta televisiosarjasta "Hercule Poirot".
Teemu Karjalainen
Teemu Petteri Karjalainen (s. 29. toukokuuta 1995 Hämeenlinna) on suomalainen jääkiekkoilija, joka pelaa Suomi-sarjajoukkue JHT Kalajoessa. Hän on pelipaikaltaan keskushyökkääjä. Karjalainen laukoo oikealta.
Karjalainen on Hämeenlinnan Pallokerhon kasvatti. Hän toimi kaudella 2010–2011 seuran C-nuorten kapteenina. Kaudella 2011–2012 Karjalainen toimi HPK:n B-nuorten varakapteenina. Kaudella 2012–2013 hän nousi joukkueen kapteeniksi ja oli HPK:n paras syöttäjä ja neljänneksi paras pistemies tehoilla 6+31=37.
Kaudella 2015–2016 Karjalainen nousi HPK:n SM-liigajoukkueeseen lähtöjen ja loukkaantumisten myötä. Hän teki liigadebyyttinsä runkosarjan viidenneksi viimeisellä kierroksella 2. maaliskuuta 2016 Espoo Bluesia vastaan. Karjalainen sai ottelussa jääaikaa 10.19 minuuttia. Hän pelasi kauden aikana kaikkiaan neljä SM-liigaottelua ilman tehopisteitä.
Kaudeksi 2016–2017 Karjalainen siirtyi vuoden mittaisella sopimuksella Suomi-sarjajoukkue Forssan Palloseuraan. Hän nousi joukkueen varakapteeniksi. Karjalaisen ensimmäinen kokonainen kausi miesten peleissä toi 31 runkosarjaottelussa tehot 9+23=32 ja yhdessä playoff-ottelussa yhden maalin. Kaudella 2017–2018 hän oli tehoilla 10+24=34 FPS:n toiseksi paras pistemies Jyri Waajakosken jälkeen. Karjalainen siirtyi kaudeksi 2018–2019 jatkamaan Suomi-sarjauraansa vuoden mittaisella sopimuksella JHT Kalajokeen.
Karjalainen on ollut Suomen alle 17-vuotiaiden maajoukkueen mukana.
Karjalainen valmistui ylioppilaaksi Hämeenlinnan lyseon lukiosta keväällä 2014.
Gabriel Petrović
Gabriel Petrović (s. 25. toukokuuta 1984 Solna, Ruotsi) on ruotsalainen jalkapalloilija, joka edustaa Veikkausliigassa pelaavaa IFK Mariehamnia. Hän on pelipaikaltaan keskikenttäpelaaja. Petrovićillä on myös Bosnia ja Hertsegovinan kansalaisuus.
Petrović aloitti ammattilaisuransa kotikaupunkinsa suurseurassa AIK:ssa vuonna 2002. Hän esiintyi yhteensä seitsemässä ottelussa ennen siirtymistään toiseen solnalaisseuraan, silloiseen FC Café Operaan, vuonna 2004. Petrović pelasi seurassa vain vuoden, ja palasi seuraavaksi kaudeksi takaisin AIK:hon. Tällä kertaa hän pelasi yhteensä 14 ottelussa, mutta myös visiitti AIK:hon jäi vain vuoden mittaiseksi.
Kaudeksi 2006 Petrović suuntasi Suomeen ja Veikkausliigassa pelanneeseen IFK Mariehamniin. Hän pelasi kaudella yhteensä 23 ottelussa, mutta palasi seuraavaksi vuodeksi Ruotsiin ja entiseen seuraansa Café Operaan, jonka nimi oli tosin vaihtunut FC Väsby Unitediksi. Tällä kertaa Petrović oli seurassa kaksi kautta, minkä jälkeen hän siirtyi kaudeksi 2009 Allsvenskaniin nousseen IF Brommapojkarnan riveihin. Hän vietti seurassa yhteensä seitsemän kautta, kunnes joulukuussa 2015 edessä oli jälleen paluu yhteen entisistä seuroista. IFK Mariehamn julkisti tehneensä kaksivuotisen sopimuksen Petrovićin kanssa.